Global Gateway pieeja Global Gateway novirzīs ES izdevumus globālās infrastruktūras attīstībai saskaņā ar turpmāk minētajiem pamatprincipiem. Demokrātiskas vērtības un augsti standarti Global Gateway partnervalstīm piedāvās uz vērtībām balstītu iespēju izvēlēties, kā apmierināt savas infrastruktūras attīstības vajadzības. Tas nozīmē ievērot tiesiskumu, ievērot augstus cilvēktiesību, sociālo un darba ņēmēju tiesību standartus un ievērot dažādas normas – no starptautiskajiem noteikumiem un standartiem līdz intelektuālajam īpašumam. Tas nozīmē izvēlēties investīcijas, kas ir ilgtspējīgas vietējiem iedzīvotājiem, vietējai videi un vietējai ekonomikai. Tas nozīmē izmantot ētisku pieeju, lai infrastruktūras projekti neradītu neilgtspējīgus parādus vai nevēlamas atkarības. Laba pārvaldība un pārredzamība Lai īstenotu projektus, kas strādā cilvēku labā, būs vajadzīga pārredzamība, pārskatatbildība un finansiālā ilgtspēja. Šajā nolūkā būs vajadzīga atklāta piekļuve publiskajam iepirkumam un vienlīdzīgi konkurences apstākļi potenciālajiem investoriem, kā arī skaidrs saskaņotu rezultātu kopums, lai nodrošinātu, ka Global Gateway projektu mērķi tiek definēti un patiešām izpildīti. Tiem, kurus potenciālie projekti skar visvairāk, proti, vietējām kopienām, uzņēmumiem un partneriem, ir jātiek pilnībā uzklausītiem, rīkojot pienācīgas sabiedriskās apspriešanas un iesaistot pilsonisko sabiedrību. Projektiem būtu jānodrošina izmaksu ziņā pieejama un vienlīdzīga piekļuve pakalpojumiem un to sniegtajiem ieguvumiem, it īpaši sievietēm un meitenēm, kā arī personām, kurām draud nelabvēlīga situācija vai atstumtība. Vienlīdzīgas partnerības Global Gateway projekti tiks izstrādāti, attīstīti un īstenoti ciešā sadarbībā un apspriežoties ar partnervalstīm. Infrastruktūras projekti balstīsies uz vajadzībām un iespējām, ko tās nosaka savām vietējām ekonomikām un vietējām kopienām, kā arī uz pašas ES stratēģiskajām interesēm. Tas nozīmē, ka partnerības ar valstīm ir jāveido “acu līmenī” un ir jānodrošina, ka projektu plānošanā tiek ņemta vērā uzņēmējvalstu spēja ilgtspējīgi pārvaldīt un uzturēt infrastruktūru pēc tās pabeigšanas. Zaļa un tīra Global Gateway ir klimatneitrāla stratēģija, kuras mērķis ir ilgtspējīgas attīstības un atveseļošanas paātrināšana, iekļaujošas izaugsmes un darbvietu radīšana un pāreja uz tīrāku un pilnīgāku aprites globālo ekonomiku. Saskaņā ar to tiks veiktas investīcijas tādas infrastruktūras attīstībā, kas ir tīra, klimatnoturīga un saskaņota ar virzību uz nulles emisiju līmeni. Projekti tiks īstenoti, ievērojot Eiropas zaļā kursa solījumu “nenodari kaitējumu”, un tiks nodrošināts, ka to ietvaros tiek izmantoti ietekmes uz vidi novērtējumi un stratēģiskie vides novērtējumi. Uz drošību orientēta Droša infrastruktūra ir globālās ekonomikas un piegādes ķēžu noturības pamatā gan digitālajā, gan veselības, transporta un enerģētikas jomā. Global Gateway projektu ietvaros tiks veiktas investīcijas infrastruktūrā ar mērķi novērst ievainojamību, nodrošināt uzticamu savienojamību un veidot spējas, ņemot vērā dabas izraisītas vai cilvēka radītas problēmas, fiziskus draudus, kiberdraudus vai hibrīddraudus, kā arī ģeopolitisku mērķu sasniegšanas nolūkā īstenotu ekonomisko piespiešanu. Tie nodrošinās, ka iedzīvotāji tiek pasargāti no nepamatotas uzraudzības, ko veic valsts iestādes vai privāti uzņēmumi. Privāto investīciju stimulēšana Pateicoties Eiropas rūpniecībai, kas ir vadošā pasaulē, privātā sektora zināšanām un investīciju kapacitātei, mums ir visā pasaulē unikāla konkurētspējas priekšrocība, kas attiecībā uz Global Gateway būtu pilnībā jāizmanto, lai tā būtu dzīvotspējīga un partnervalstīm pievilcīga alternatīva. Global Gateway apvienos un piesaistīs Eiropas Savienības, tās dalībvalstu, finanšu iestāžu un daudzpusējā publiskā finansējuma resursus un izmantos šos publiskos resursus privātā kapitāla piesaistīšanai.